Document ID: 32013R0702

PROVEDBENA UREDBA KOMISIJE (EU) br. 702/2013
оd 22. srpnja 2013.
o prijelaznim mjerama za primjenu Uredbe (EZ) br. 882/2004 Europskog parlamenta i Vijeća u vezi s akreditacijom službenih laboratorija koji provode službeno testiranje na prisutnost Trichinelle i izmjeni Uredbe Komisije (EZ) br. 1162/2009
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (1), a posebno članak 63. stavak 1. drugi podstavak,
budući da:
(1)
Uredbom (EZ) br. 882/2004 utvrđuju se znatne promjene u pravilima i postupcima službenih kontrola. Navedeno vrijedi od 1. siječnja 2006. Međutim, primjena niza takvih pravila i postupaka s neposrednim učinkom od tog datuma donijela bi praktične poteškoće u određenim slučajevima.
(2)
Uredbom (EZ) br. 882/2004 zahtijeva se da se laboratoriji koji provode analize uzoraka uzetih tijekom službenih kontrola akreditiraju u skladu s određenim europskim normama navedenima u njoj. Međutim, Uredbom Komisije (EZ) br. 1162/2009 od 30. studenog 2009. o utvrđivanju prijelaznih mjera za provedbu uredaba (EZ) br. 853/2004, (EZ) br. 854/2004 i (EZ) br. 882/2004 Europskog parlamenta i Vijeća (2) utvrđuju se određene prijelazne mjere, uključujući odstupanje od zahtjeva za laboratorije, kako bi se dopustio nesmetani prijelaz na punu primjenu novih pravila i postupaka. Uredba (EZ) br. 1162/2009 primjenjuje se do 31. prosinca 2013.
(3)
Izvješće Komisije Europskom parlamentu i Vijeću od 28. srpnja 2009. o iskustvu stečenom u primjeni uredaba o higijeni (EZ) br. 852/2004, (EZ) br. 853/2004 i (EZ) br. 854/2004 Europskog parlamenta i Vijeća od 29. travnja 2004. (3)„ima za cilj predstaviti činjenice u vezi sa stečenim iskustvom svih zainteresiranih sudionika, uključujući i zatečene poteškoće u 2006., 2007. i 2008. pri primjeni higijenskog paketa” („izvješće”).
(4)
Izvješće obuhvaća iskustva o prijelaznim mjerama, uključujući one predviđene Uredbom (EZ) br. 882/2004. Izvješće navodi da poteškoće još postoje u vezi s akreditacijom internih laboratorija u klaonicama.
(5)
Ove se poteškoće trebaju uzeti u obzir pri preispitivanju Uredbe (EZ) br. 882/2004. U skladu s tim, procjena o učinku koja prati takvo preispitivanje uvedena je neposredno nakon objave izvješća.
(6)
Dana 6. svibnja 2013. Komisija je prihvatila Prijedlog uredbe Europskog parlamenta i Vijeća o službenoj kontroli i drugim službenim aktivnostima koje se provode da bi se osigurala primjena propisa o hrani i hrani za životinje te pravila o zdravlju i dobrobiti životinja, zdravlju biljaka, biljnom reproduktivnom materijalu te proizvodima za zaštitu biljaka (4). Taj prijedlog utvrđuje stavljanje izvan snage Uredbe (EZ) br. 882/2004 i utvrđuje moguće odstupanje od akreditacije službenih laboratorija čija je isključiva djelatnost otkrivanje prisutnosti Trichinelle u mesu.
(7)
Osim toga, iskustvo je pokazalo da laboratoriji koji provode službeno testiranje na prisutnost Trichinelle i koji se nalaze u klaonicama ili objektima za obradu divljači zahtijevaju dodatno vrijeme za dobivanje pune akreditacije jer je akreditacija složen i težak postupak. U skladu s tim, ovom se Uredbom utvrđuju dodatne prijelazne mjere u očekivanju donošenja te nove uredbe Europskog parlamenta i Vijeća.
(8)
Stoga treba donijeti odredbu za dodatno prijelazno razdoblje tijekom kojeg će se nastaviti primjenjivati prijelazne mjere utvrđene Uredbom (EZ) br. 1162/2009. Radi jasnoće, Uredbu (EZ) br. 1162/2009 treba izmijeniti.
(9)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Ovom se Uredbom utvrđuju prijelazne mjere za primjenu Uredbe (EZ) br. 882/2004 za prijelazno razdoblje od 1. siječnja 2014. do 31. prosinca 2016.
Članak 2.
Odstupajući od članka 12. stavka 2. Uredbe (EZ) br. 882/2004, nadležno tijelo može imenovati laboratorij koji provodi službeno testiranje na prisutnost Trichinelle i koji se nalazi u klaonici ili objektu za obradu divljači ako laboratorij, iako nije akreditiran u skladu s europskim normama navedenima u točki (a) tog stavka:
(a)
dokaže da je pokrenuo i da provodi potrebne postupke akreditacije u skladu s člankom 12. stavkom 2. točkom (a) Uredbe (EZ) br. 882/2004;
(b)
pruži nadležnom tijelu zadovoljavajuće jamstvo da su uspostavljeni sustavi kontrole kvalitete analize uzoraka koje provodi u cilju službenih kontrola.
Države članice koje primjenjuju ovu prijelaznu mjeru izvješćuju Komisiju o napretku u akreditaciji imenovanih laboratorija do 31. prosinca svake godine.
Članak 3.
Poglavlje IV. Uredbe (EZ) br. 1162/2009 briše se.
Članak 4.
Ova Uredba stupa na snagu trećeg dana od dana objave u Službenom listu Europske unije.
Ona se primjenjuje od 1. siječnja 2014. do 31. prosinca 2016.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. srpnja 2013.

Labels: 7
3
17
6